रायपुर. भाजपा को आशंका है कि नक्सली हमले के चश्मदीद गवाह विधायक कवासी लखमा की हत्या कराई जा सकती है। साजिश रचने वाले कवासी पर हमला कर सबूत मिटाने का प्रयास कर सकते हैं। भाजपा प्रवक्ता अजय चंद्राकर ने राज्य सरकार से मांग की है कि कवासी की सुरक्षा बढ़ा दी जाए।
चंद्राकर ने भाजपा कार्यालय में प्रेस कांफ्रेंस में कहा कि कवासी के जरिए घटना को लेकर जताई जा रही शंकाओं का समाधान हो सकता है। कवासी 25 मई को नक्सली हमले के दौरान नंदकुमार पटेल और दिनेश पटेल के साथ थे।
कवासी का घटना से बचकर आने के बाद राजनीतिक साजिश की अटकलों ने जोर पकड़ लिया।
यहां तक कि कवासी के दो-तीन अलग-अलग बयानों की वजह से पूरा मामला संदेहास्पद हो गया है। कांग्रेस के नेता भी कई सवाल उठा रहे हैं। चंद्राकर ने कहा कि साजिश कर्ता नहीं चाहेंगे कि कोई उनकी पोल खोल सकने वाला कोई नेता जीवित बचे। चंद्राकर ने सवाल किया है कि घटना के दिन केंद्रीय राज्यमंत्री चरणदास महंत और नेता प्रतिपक्ष रविंद्र चौबे कहां थे? ऐसा लगता है कि हमले के पीछे कहीं न कहीं कांग्रेस के नेता भी शामिल हैं।
कवासी का नाकरे टेस्ट हो: भाजपा ने मांग की है कि घटना के चश्मदीद कवासी लखमा का नाकरे टेस्ट कराया जाए। इसके जरिए घटना की सच्चाई सामने आ सकती है। कवासी से विस्तार से पूछताछ किए जाने की आवश्यकता है ताकि पूरी साजिश सामने आ सके। राज्य के सामने पूरी सच्चाई आ सके। वाकई अगर वहां राजनीतिक साजिश रची गई है तो इसका खुलासा कवासी कर सकते हैं।
सीएम का कराया जाए नारको टेस्ट : कांग्रेस
प्रदेश कांग्रेस ने नक्सल वारदात को भाजपा सरकार की साजिश कहा है और मुख्यमंत्री डॉ. रमन सिंह का नारको टेस्ट कराने की मांग की है। कांग्रेस भवन में भूपेश बघेल और शैलेष नितिन त्रिवेदी ने कहा कि भाजपा नेता आपत्तिजनक और स्तरहीन बातें कर रहे हैं। घटना के दिन मंत्री डा. चरणदास महंत पूर्व निर्धारित कार्यक्रम में सिंगोली गए थे। नेता प्रतिपक्ष रविंद्र चौबे अपनी बेटी की शादी के सिलसिले में प्रदेश से बाहर थे।
hin_Deva hin_Deva hin_Deva hin_Deva hin_Deva hin_Deva awa_Deva